text: Història | INS Francesc Xavier Lluch i Rafecas
  Francesc Xavier Lluch i Rafecas neix a Vilanova i la Geltrú l'any 1818, fill de Francisco José Lluch i Torres i Bonaventura Rafecas i Puig.
  Estudia a l´escola Industrial de Barcelona i el 1849 ja és catedràtic d'ensenyament de teixits a l'Escola de Belles Arts. Completa la seva formació d'enginyer mecànic a la central d'Arts i Manufactures de Paris durant el període 1857-1861.
  Autor de diverses publicacions sobre Aritmètica i Àlgebra i sobre fabricació i tractament de teixits, imparteix classes de les assignatures de " teoria i pràctica del teixits", de la qual n'és nomenat catedràtic l'any 1863. També imparteix la docència a la nostra ciutat com professor del Col·legi Lliure de Segon Ensenyament de Vilanova i la Geltrú. És un dels promotors, el 1860, del projecte de construcció de la carretera entre Barcelona i Tarragona per la costa, obres que comencen al 1871 i són aprovades per la D.G. d'Obres Públiques el 1877. Intervé també en el projecte del Port de Vilanova cap el 1875.